**Минии хүгшэн аба тухай очерк**

Минии хүгшэн аба Цыдыпов Дондок Эрдынеевич 1937 оной сентябриин 7 түрэhэн Наран Туя гэжэ Урда-Агын сомондо ородог газарта түрэhэн. Бага наhаниинь ехэл хүшэр хүндэ сагта үнгэрѳѳ, юундэб гэхэдэ 3-тай байхадань, абыень арадай дайсан гээд, абаад ябашаhан. Эжынь хатуу дайнай урдахи hүүлээрхи жэлнүүдтэ хоёр хүүгэдээ үндылгѳѳ. Тиигээшье hаань hургуулида ороо, дунда hургуули дүүргэжэ, 1956 ондо Буряадай гүрэнэй хүдѳѳ ажахын институдай ветеринари гэжэ факультедтэ орожо, 5 жэл оюутан ябаа.

1961 онhоо малай аргашанаар түрэл «Мир» колхоздоо ажалайнгаа намтар хүндэтэ амаралтада гаратараа ото хүдэлѳѳ.

Абамни хүгшэн эжытэймни, Цыдыпова Зинаидатай 4 хүбүүдые түрѳѳ, үндылгѳѳ, бултандань hургуули хүүлээ. Мүнѳѳ булта түбхинэнхэйнүүд Сахюуртадаа, Агада, Улаан-Удэдэ ажаhууна. Долоон ашанар үндыжэ байна.

Абамни ехэл бүхы юумээр hонирходог, олон юумэ хэжэ шададаг, бэлигтэй, ухаатай хүн байhан. Гармошко дээрэ наадаха, шатар наадаха, уран hайханай харалга-мүрысѳѳндэ хабаадаха, олониитэ ажалда бэеэ зорюулhан. Оло дахин шатарай мүрысѳѳндэ хабаадажа, тойрогой, аймагай чемпион болоhон. Мүнѳѳ нютагтаа хоёр жэлэй нэгэ дахин хүүгэдынь, нютагай эдэбхитэд абымнай нэрэтэ мүрысѳѳ Сагаалганда эмхидэдэг. Олон зон хабаададаг, хэзээб даа энэ мүрысѳѳн аймагай хэмжээнэй болохо.

Амжалтатай хүдэлhэнэй түлѳѳ хүгшэн абамни олон грамота, шагналда хүртэhэн байна. «Заслуженный работник сельского хозяйства Агинского Бурятского округа» гэжэ нэрэ зэргэдэ хүртэhэн.

Иимэ ажалша бэрхэ, хүн зоной түлѳѳ, нютагайнгаа хүгжэлтын түлѳѳ оролдожо ябаhан хүгшэн абамни намда жэшээ болоно. Би хүгшэн абаараа омогорхоноб.